
Egészségmagatartás összehasonlítása a magyarországi és a hollandiai tanulók körében

2023-ban, az Erasmus+ ösztöndíjnak köszönhetően lehetőségem adódott egy félévet a hollandiai Rotterdam University of Applied Science-en tanulni. A külföldön ért hatások inspiráltak a dolgozatom megírásához, melyben a kint élő, valamint a magyar gyerekek egészségmagatartását hasonlítottam össze a sportolás és táplálkozás vonatkozásában.
Az adatok begyűjtését kérdőíves módszerrel végeztem, melyben részben az általam generált kérdések kerültek megfogalmazásra, részben pedig a Holland Evési Magatartás kérdőív (The Dutch Eating Behavior Questionnaire) gyerekekre adaptált állításait használtam fel. E kérdőív három területre fókuszál, melyek a visszafogott, az érzelmi és a külső hatásra történő evés. Saját érdeklődésemből fakadóan ezeket a faktorokat még kiegészítettem néhány kérdéssel, melyben a táplálkozási és sportolási szokásokra voltam kíváncsi a gyerekek különböző érzelmi helyzeteiben, valamint hogy a hozott családi minták miképp befolyásolják a gyerekek különféle szituációkra adott válaszreakcióit.
Ennek következtében a szakirodalmi részben a kérdőívem szempontjából releváns témaköröket jártam körbe, melyek a következőek voltak: az egészségnevelés; a táplálkozási magatartás; a sport, a lélek barátja és az érzelmi intelligencia. Továbbá a dolgozatom második felében megvizsgáltam hasonló jellegű kutatásokat, valamint ismertettem a kérdőíves felmérésem eredményeit, melyet Microsoft Excel és SPSS program segítségével végeztem el. A minta értelmezéskor kitértem a szignifikáns eltérésekre is, ezzel még érdekesebbé téve a kapott eredményeket. Végezetül az összegzéssel és a hivatkozott források ismertetésével fejeztem be a munkámat.



